बता दें कि ‘हिन्दुस्तान’ ने चार अप्रैल के अंक में ‘आफत न बन जाए ऑन लाइन आवेदन’ शीर्षक से प्रकाशित खबर में ऑन लाइन आवेदन से होने वाली परेशानियों का उल्लेख किया था। इसके बाद छात्र नेता विवेकानंद पाठक, अभिषेक यादव की अगुवाई में छात्रों ने पुरानी व्यवस्था को भी लागू करने की माँग को लेकर आंदोलन शुरू किया। क्रमिक अनशन कर छात्रों ने कुलपति का पुतला भी फूंका। कुलपति प्रो. हर्षे ने गुरुवार को स्नातक, परास्नातक, विधि प्रवेश परीक्षा के कोआर्डिनेटरों, सभी डीन और विभागाध्यक्षों के साथ बैठक कर इस मसले पर पुनर्विचार किया। सूत्रों का कहना है कि बैठक में शामिल कुछ शिक्षकों का कहना था कि बीएचयू, एएमयू और दिल्ली विश्वविद्यालय में आवेदन की दोनों ही व्यवस्था लागू है इसलिए यहाँ भी ऐसा ही किया जाए। सर्वसम्मति से तय हुआ कि छात्रों के हित में इस बार ऑन लाइन के साथ ही आवेदन की पुरानी व्यवस्था भी रहेगी। बैठक में रजिस्ट्रार प्रो. जेएन मिश्र, स्नातक प्रवेश परीक्षा के कोआर्डिनेटर एवं परीक्षा नियंत्रक प्रो. एचएस उपाध्याय, परास्नातक प्रवेश परीक्षा के कोआर्डिनेटर प्रो. यूसी श्रीवास्तव, विधि प्रवेश परीक्षा के कोआर्डिनेटर प्रो. आरके चौबे उपस्थित थे।